Segurament és el somni de molts nens i nenes: viure dins de la seva consola de videojocs i superar ells mateixos les proves que van apareixent, pantalla rere pantalla, fins a la victòria final. I això és, més o menys, el que ha aconseguit el trio gironí Electrotoylets, una singular formació musical que reinterpreta, amb artefactes electrònics i de joguina, autèntics clàssics del cançoner popular i tradicional català com ara El virolai, El noi de la mare, El desembre congelat, etc. Vestits amb granotes de color, ulleres de soldar i barretines, els Electrotoylets ja han portat la seva música a la Xina i altres països i fins i tot tenen el seu propi videojoc, al qual es pot jugar des del Electrotoylets.cat. El videojoc es titula S'ha acabat el bròquil –alternativa nostrada al Game over; el joc comença amb un Endavant les atxes i, quan se supera una prova i es passa pantalla, el missatge és clar i català: Vas bé, cirerer–, i ara es trasllada a l'escenari, com si els tres Electrotoylets haguessin entrat dins de la consola, gràcies a la màgia tecnològica i visual de Xavier Gibert i Fausto Morales. Demà, Electrotoylets estrena S'ha acabat el bròquil, un espectacle per a tots els públics, a l'auditori de La Mercè de Girona, dins de Temporada Alta (18 h, 8 euros).